1 Indledning

I forbindelse med Det Forenede Kongeriges udtræden af Unionen valgte de øvrige 27 medlemsstater i tilknytning til samlingen i Rådet (almindelige anliggender) den 20. november 2017 Paris, Frankrig, som det nye hjemsted for Den Europæiske Banktilsynsmyndighed (EBA) .

Placeringen af EBA's hjemsted er fastsat i artikel 7 i forordningen om oprettelse af EBA (EBA-forordningen), som derfor skulle ændres for at flytte hjemstedet fra London til Paris. Ud over flytningen af hjemsted blev der med ændringen af EBA-forordningen også indført visse nye krav vedrørende hjemstedets beliggenhed samt en forpligtelse for Kommissionen til at offentliggøre en rapport senest den 30. marts 2019 og hver 12. måned derefter om EBA's overholdelse af disse krav.

Af EBA-forordningens artikel 7 fremgår følgende: "Placeringen af hjemstedet for myndigheden påvirker ikke myndighedens udførelse af sine opgaver og beføjelser, tilrettelæggelsen af dens forvaltningsstruktur, driften af dens primære organisation eller den vigtigste finansiering af dens aktiviteter og kan, hvor det er relevant, give mulighed for deling blandt Unionens agenturer af administrative støttetjenester og facility management services, som ikke er knyttet til myndighedens kerneaktiviteter".

EBA har givet de input, der er nødvendige for at opfylde disse rapporteringskrav. De første to rapporter blev offentliggjort i 2019 og 2020. Dette er den tredje rapport under den nye rapporteringsforpligtelse.

2 EBA's hjemstedsaftale

Der blev undertegnet en hjemstedsaftale (i det følgende benævnt HSA) med den franske regering i Paris den 6. marts 2019. I overensstemmelse med artikel 25 i HSA afsluttede EBA de interne procedurer for dens ikrafttræden den 4. marts 2019 og bekræftede dette til det franske udenrigsministerium i juni 2021. EBA afventer bekræftelse af, at de procedurer, som i henhold til fransk lovgivning kræves, for at HSA kan træde i kraft, er afsluttet — dette omfatter ratificering i det franske parlament. Undertegnelsen af HSA'en har ikke påvirket EBA's aktiviteter og forvaltning.

Ud over at afspejle kravene i protokol nr. 7 vedrørende Den Europæiske Unions privilegier og immuniteter bemyndiger HSA'en EBA's ansatte ret til en særlig opholdstilladelse for internationale tjenestemænd (FI - Fonctionnaire International), der attesterer deres status som internationale tjenestemænd i Frankrig (gælder også for familiemedlemmer). EBA har også samarbejdet med protokolkontoret i det franske ministerium for europæiske anliggender og udenrigsanliggender og med de franske toldmyndigheder for at sikre, at processen for så vidt angår ansattes og deres familiers ankomst i Frankrig, udstedelsen af særlige opholdstilladelser og anvendelsen af skattefordele for EBA forløber gnidningsfrit. I juli 2021 havde 231 ansatte og deres familiemedlemmer fået særlige opholdstilladelser, og to yderligere ansøgninger behandles i øjeblikket.

Desuden kunne ansatte, der flyttede fra London til Paris, købe eller importere et køretøj afgiftsfrit inden for tolv måneder efter deres ankomst til Frankrig. Indtil videre har 38 ansatte nydt godt af muligheden for momsfrit køb og/eller import af et køretøj og dets indregistrering i henhold til diplomatiske privilegier.

I henhold til artikel 9 i HSA er EBA fritaget for moms i forbindelse med officielle udgifter, for hvilke fakturabeløbet eksklusive moms overstiger 150 EUR. I praksis betaler EBA momsen på franske indkøb og på indkøb, for hvilke MOSS-ordningen finder anvendelse, og søger denne moms refunderet fra den franske regering. I juli 2021 har EBA anmodet om refusion af 1 938 479,84 EUR, der er blevet fuldt ud refunderet.

I overensstemmelse med artikel 19 i HSA åbnede den franske regering Europaskolen i Paris-La Défense i Courbevoie i september 2019. Skolen tilbyder et omfattende skoleprogram fra børnehave til den europæiske studentereksamen til børn af ansatte ved EU-organer i Paris-regionen, samt til elever med international baggrund. I tillæg til akkrediteringen for børnehaveklassen, primær- og sekundærtrinnet op til femte år har Europaskolernes Øverste Råd enstemmigt tildelt akkreditering til sjette og syvende år på sekundærtrinnet. Dette giver adgang til den europæiske studentereksamen. Fra september 2021 omfatter den engelsksprogede sektion hele forløbet fra børnehaveklassen til det sidste år på sekundærtrinnet. Den fransksprogede sektion omfatter børnehaveklassen og primærtrinnet. For skoleåret 2020-2021 blev 20 børn af EBA's ansatte indskrevet på skolen, alle i den engelsksprogede sektion.

3 EBA's forvaltning, aktiviteter og udførelse af opgaver

EBA's opgaver og beføjelser, opbygningen af dens forvaltningsstruktur, driften af dens primære organisation og dens vigtigste finansiering blev ikke påvirket af flytningen af EBA's hjemsted. EBA har været fuldt ud operationel i sine nye kontorer i Paris siden begyndelsen af juni 2019.

Flytningen af EBA's hjemsted til Paris har ikke haft nogen indvirkning på den primære finansiering af EBA's aktiviteter fra EU og de nationale kompetente myndigheder. Uafhængigt af denne finansiering stiller den franske regering 8,5 mio. EUR til rådighed til dækning af omkostningerne i forbindelse med kontorerne i Paris. Disse midler omfatter 1,5 mio. EUR til etableringsomkostninger, der allerede er modtaget og brugt, samt 7 mio. EUR til løbende lejeomkostninger, der vil blive udbetalt i løbet af lejemålets ni år for at fordele den budgetmæssige virkning. Indtil videre har EBA faktureret og modtaget 5 075 000 EUR i henhold til denne aftale.

De britiske myndigheder er stadig ansvarlige for uafregnede momskrav til en værdi af 581 000 EUR i EBA's regnskaber.

Deling af administrative støttetjenester med andre EU-agenturer

EBA har undertegnet en serviceleveranceaftale med ESMA om levering af regnskabstjenester, og siden april 2021 har EBA leveret disse tjenester til ESMA. EBA's regnskabsfører og regnskabsassistent deles mellem to agenturer, hvilket giver mulighed for en mere effektiv anvendelse af ressourcerne. ESMA's bestyrelse udnævnte EBA's regnskabsfører til ESMA's regnskabsfører med virkning fra den 1. juli 2021.

EBA og EIOPA gennemfører i fællesskab et projekt om udvikling af redskaber til støtte for udviklingen af en tilsynsmæssig indberetningsramme, der omfatter offentliggørelse af datapunktmodeller, valideringsreglers fuldstændige livscyklus og XBRL-taksonomipakker. En projektleder fra EIOPA udstationeres i EBA under projektets varighed.

EBA og EIOPA deler en privat cloud og tilhørende infrastrukturtjenester, der udbydes af en tredjepartsleverandør, og som de i fællesskab har udformet og løbende overvåger og forbedrer. Den seneste forbedring er et sikkerhedsoperationscenter, som agenturerne har udformet sammen og for nylig har taget i brug. EBA og EIOPA arbejder også allerede sammen om at definere deres fremtidige cloudtjenester og migreringsvejen hertil, som påbegyndes i 2022.